สรุปผลวัคซีนจากการใช้จริงในประเทศ ซิโนแวค 2 เข็ม มีประสิทธิผลป้องกันการติดเชื้อ 90% ป้องกันปอดอักเสบหรือป่วยรุนแรง ร้อยละ 85%
นายแพทย์ทวีทรัพย์ ศิรประภาศิริ ผู้ทรงคุณวุฒิกรมควบคุมโรค กล่าวถึงประสิทธิผลวัคซีนโควิด -19 ที่ใช้ในประเทศไทย ว่า จากการศึกษาด้วยผลการใช้จริงในประเทศไทยกับเชื้อที่พบช่วงเดือนเมษายนเป็นต้นมา ที่ส่วนใหญ่เป็นสายพันธุ์อัลฟา(อังกฤษ) ได้ผลต่างจากข้อมูลประเทศบราซิลและประเทศอื่นๆ ที่นำไปเป็นข้อมูลเพื่อขึ้นทะเบียนวัคซีนครั้งแรกด้วยสายพันธุ์อู่ฮั่น พบการใช้จริงในประเทศไทยด้วยวัคซีนซิโนแวค 2 เข็มได้ผลดีกว่า โดยพื้นที่ภูเก็ต สังเกตผู้สัมผัสติดเชื้อและเสี่ยงสูง เทียบระหว่างที่ได้รับวัคซีนซิโนแวค 2 เข็ม 14 วันไปแล้ว พบประสิทธิผลในการป้องกันการติดเชื้อสูงถึง 97% ขณะที่จังหวัดสมุทรสาคร ศึกษาเหมือนกันพบประสิทธิผล 90.5% ขณะที่การศึกษากลุ่มบุคลากรสุขภาพที่มีการติดเชื้อ จังหวัดเชียงราย ช่วงเดือนมิถุนายนกับสายพันธุ์อัลฟ่า(อังกฤษ) ศึกษาเหมือนกันคือ ดูผู้สัมผัสติดเชื้อและเสี่ยงสูง เทียบระหว่างได้รับวัคซีนซิโนแวค 2 เข็ม กับที่ไม่ได้รับ พบวัคซีนมีประสิทธิผลป้องกันการติดเชื้อได้ 88.8% ป้องกันการเกิดปอดอักเสบ(อาการรุนแรง) ได้ 84.9% และบุคลากรมีส่วนหนึ่งที่ได้รับวัคซีนแอสตร้าเซนเนก้า ก็พบว่าฉีดแล้ว 1 เข็ม 14 วันเป็นต้นไป มีประสิทธิผลในการป้องกัน  83.8% ส่วนการศึกษาของกรมควบคุมโรค จากฐานข้อมูลทั่วประเทศ เทียบผู้สัมผัสติดเชื้อและเสี่ยงสูง ที่ได้รับวัคซีนซิโนแวคครบ 2 เข็ม กับที่ไม่ได้รับวัคซีน ช่วงเดือนพฤษภาคมกับเชื้อสายพันธุ์อัลฟา(อังกฤษ) พบประสิทธิผลป้องกันการติดเชื้อ 71% และเดือนมิถุนายนที่มีสายพันธุ์เดลต้า(อินเดีย) แล้ว ประสิทธิผลก็ยังสูงถึง 75% จะเห็นว่าในการใช้งานจริงข้อกังวลสายพันธุ์เดลต้า(อินเดีย) ยังไม่มีผลต่อการลดประสิทธิผลของวัคซีนซิโนแวค แม้ภาพรวมการติดตามผลทางห้องปฏิบัติการที่ใช้สังเกต อาจพบมีค่าที่ทำให้ลดการสร้างแอนติบอดี้ จึงนำมาใช้คาดการณ์ล่วงหน้าและปรับวิธีการฉีดวัคซีนล่วงหน้า นำวัคซีนในมือที่มีอยู่ทั้งซิโนแวคและแอสตร้าเซนเนก้า มาใช้เพื่อให้เกิดประสิทธิผลสูงและเร็วยิ่งขึ้น รวมไปถึงเร่งจัดหาวัคซีนแพลตฟอร์มอื่นๆ ที่จะจัดหาเข้ามาเพิ่มต่อไป